S’anzadinu

Custu sero sa craba m’est anzada,
una mùdula bella mantadina;
ha fattu a loba, e como in sa coghina
est dae nois tottu inghiriada.

Una pizzinna ch’hapo est incantada
a bider cust’isplendida creschina;
e una crabitedda pintulina
si l’hat pro isse sola signalada.

Sos frades narant chi est cos’insoro.
Brigana, ma sa briga est’allegria,
chi faghet pius cara custa festa.

A su nascher s’allegrat donzi coro;
trista est sa morte cand’incrudelia
faghet frittire a terra donzi testa.